Notum sit omnibus quod Stephanus de Firmitate reliquit in manu archiepiscopi Senonensis, nomine Henrici, omnem decimam quæ ad eum pertinebat de terris quas monachi de Vallelucenti operarentur in parrochia Lalleii, sive carrucis, seu manibus, vel precio. Et idem archiepiscopus donavit eam predictis monachis perpetuo possidendam, ipso presente ac volente. Preter hec etiam, predictus Stephanus abbati ejusdem loci donavit omnem terram quam habebat in predicta parrochia. Hujus rei testes sunt: Odo, capellanus; magister Joslinus; Gualterius; Gifardus; Hingrandus, frater predicti Stephani et Stephanus famulus ejusdem. Actum apud Sanctum-Julianum, in camera archiepiscopi, XV kalendas augusti, anno ab Incarnatione Domini Mº Cº XXXº, Ludovico regnante in Gallia, Innocentio papa presidente Romanæ ecclesiæ. Hæc predicta, sicut Stephanus concessit et dedit prefatis monachis, ita uxor ejus Hersendis et filius eorum Milo, ac filiæ suæ Damed, Agnes et Margarita unanimiter concesserunt, audientibus Herberto Farsi, priore Senensi, Constantio, Richerio, Stephano, Rascem, Johanne, Stephano, Oylardo.